b'\n_START_ARTICLE_\nPensar\n_START_SECTION_\nHistoria\n_START_PARAGRAPH_\nPensar on asutettu 1300- ja 1400-lukujen aikana. 1500-luvulla Pensarin viisi tilaa kuuluivat Nauvon Holman y\xc3\xb6kuntaan. Saaren asukasluku oli suurimmillaan 1900-luvun alussa, jolloin siell\xc3\xa4 asui noin 120 ihmist\xc3\xa4. Saarella toimi 1920- ja 1930-luvuilla suojeluskunnan harjoitusleiri. Kansalaissodassa Pensar toimi Saariston vapaajoukon tukikohtana, ja toimi sotien v\xc3\xa4lisen\xc3\xa4 aikana my\xc3\xb6s Suomen laivaston harjoitusalueena. Toisen maailmansodan j\xc3\xa4lkeen saaren sotilasalueet myytiin Paraisten kalkkivuoriyhti\xc3\xb6n virkistysk\xc3\xa4ytt\xc3\xb6\xc3\xb6n. Nykyisin saaren etel\xc3\xa4rannalla on Pensar Sydin lomakeskus.\n_START_SECTION_\nMaantiede\n_START_PARAGRAPH_\nPensarin satama sijaitsee saaren l\xc3\xa4nsirannalla. Saaren rakennuskanta on p\xc3\xa4\xc3\xa4osin yhten\xc3\xa4inen keskittyen saaren keskiosiin peltojen ymp\xc3\xa4r\xc3\xb6im\xc3\xa4lle alueelle. Pensarin etel\xc3\xa4osa on ep\xc3\xa4tasaisempaa metsittynytt\xc3\xa4 kallioper\xc3\xa4\xc3\xa4, jossa sijaitsee 41 metri\xc3\xa4 korkea Sandviks bergen. Pensar Sydin yhteydess\xc3\xa4 saaren etel\xc3\xa4rannalla on vierasvenesatama.'